ਨਵੀਂ ਦਿੱਲੀ, 28 ਫਰਵਰੀ
ਹਾਕੀ ਵਿਸ਼ਵ ਕੱਪ ਦਾ ਤੀਜਾ ਮੈਚ ਦੋ ਰਵਾਇਤੀ ਵਿਰੋਧੀ ਮੁਲਕਾਂ ਹਿੰਦ ਅਤੇ ਪਾਕਿਸਤਾਨ ਦੀਆਂ ਟੀਮਾਂ ਵਿਚਕਾਰ ਖੇਡਿਆ ਗਿਆ। ਇਸ ਵਿੱਚ ਹਿੰਦ ਦੀ ਟੀਮ ਆਪਣੇ ਘਰੇਲੂ ਦਰਸ਼ਕਾਂ ਸਾਹਮਣੇ ਧਮਾਕੇਦਾਰ ਜਿੱਦ ਦਰਜ ਕਰਨ ਵਿੱਚ ਕਾਮਯਾਬ ਰਹੀ। ਭਾਰਤ ਨੇ ਇਹ ਮੈਚ 4-1 ਦੇ ਅੰਤਰ ਨਾਲ ਜਿੱਤਿਆ।
ਹਿੰਦ-ਪਾਕਿ ਹਾਕੀ ਮੈਚ ਸਮੇਂ ਸਟੇਡੀਅਮ ਦਰਸ਼ਕਾਂ ਨਾਲ ਖਚਾਖਚ ਭਰਿਆ ਪਿਆ ਸੀ। ਦਰਸ਼ਕ ਹੱਥਾਂ ਵਿੱਚ ਤਿਰੰਗੇ ਝੰਡੇ ਲਹਿਰਾ ਕੇ ਜਿੱਤ ਦਾ ਜਸ਼ਨ ਮਨਾ ਰਹੇ ਸਨ। ਭਾਰਤ ਨੂੰ ਪਹਿਲੇ ਅੱਧ ਵਿੱਚ ਤਿੰਨ ਪੈਨਲਟੀ ਕਾਰਨਰ ਮਿਲੇ, ਜਿਨ੍ਹਾਂ ਵਿੱਚ ਦੋ ਨੂੰ ਗੋਲ ਵਿੱਚ ਬਦਲ ਕੇ ਖਿਡਾਰੀਆਂ ਨੇ ਘਰੇਲੂ ਦਰਸ਼ਕਾਂ ਨੂੰ ਝੂਮਣ ਲਾ ਦਿੱਤਾ। ਮੈਚ ਦਾ ਪਹਿਲਾ ਪੈਨਲਟੀ ਕਾਰਨਰ 17ਵੇਂ ਮਿੰਟ ਵਿੱਚ ਮਿਲਿਆ, ਜਿਸ ਨੂੰ ਰੱਖਿਅਕ ਖਿਡਾਰੀ ਦਿਵਾਕਰ ਰਾਮ ਗੋਲ ਵਿੱਚ ਨਹੀਂ ਬਦਲ ਸਕਿਆ। 25ਵੇਂ ਮਿੰਟ ਵਿੱਚ ਭਾਰਤੀ ਖੇਮਿਆਂ ਵਿੱਚ ਉਦੋਂ ਖੁਸ਼ੀ ਦੀ ਲਹਿਰ ਦੌੜ ਗਈ, ਜਦੋਂ ਦੂਜੇ ਪੈਨਲਟੀ ਕਾਰਨਰ ਉਤੇ ਫਲਿੱਕ ਨੂੰ ਗੋਲ ਕੀਪਰ ਸਲਮਾਨ ਅਕਬਰ ਨੇ ਡੀ ਤੋਂ ਬਾਹਰ ਕੱਢਣ ਦੀ ਕੋਸ਼ਿਸ਼ ਕੀਤੀ ਪਰ ਰਿਬਾਊਂਡ ਤੋਂ ਮਿਲੀ ਬਾਲ ਨੂੰ ਸਟਰਾਈਕਰ ਸ਼ਵਿੰਦਰ ਸਿੰਘ ਨੇ ਗੋਲ ਰੇਖਾ ਤੋਂ ਪਾਰ ਕਰਨ ਵਿੱਚ ਬਿਲਕੁਲ ਢਿੱਲ ਨਹੀਂ ਵਿਖਾਈ। ਦੂਜਾ ਗੋਲ ਪਹਿਲੇ ਅੱਧ ਦੇ ਬਿਲਕੁਲ ਸਮਾਪਤੀ ‘ਤੇ ਫੁੱਲ ਬੈਕ ਅਤੇ ਡਰੈਗ ਫਲਿੱਕਰ ਸੰਦੀਪ ਸਿੰਘ ਨੇ ਤੀਜੇ ਪੈਨਲਟੀ ਕਾਰਨਰ ਉਤੇ ਕੀਤਾ। ਪਾਕਿ ਟੀਮ ਨੂੰ ਪਹਿਲੇ ਅੱਧ ਵਿੱਚ 31ਵੇਂ ਮਿੰਟ ਵਿੱਚ ਇਕ ਪੈਨਲਟੀ ਕਾਰਨ ਮਿਲਿਆ ਪਰ ਸੋਹੇਲ ਅੱਬਾਸ ਮੌਕੇ ਦਾ ਲਾਭ ਨਾ ਲੈ ਸਕਿਆ।  ਦੂਜੇ ਹਾਫ ਦੇ ਦੂਜੇ ਅਤੇ ਮੈਚ ਦੇ 37 ਵੇਂ ਮਿੰਟ ਵਿਚ ਲੈਫਟ ਆਊਟ ਫਾਰਵਰਡ ਪ੍ਰਭਜੋਤ ਸਿੰਘ ਨੇ ਸ਼ਾਨਦਾਰ ਮੈਦਾਨੀ ਗੋਲ ਦਾਗ ਦੇ ਟੀਮ ਨੂੰ 3-0 ਗੋਲ ਨਾਲ ਅੱਗੇ ਕਰ ਦਿੱਤਾ। ਇਸ ਤੋਂ ਬਾਅਦ ਪਾਕਿਸਤਾਨ ਨੂੰ ਲਗਾਤਾਰ 48ਵੇਂ , 52 ਵੇਂ ਅਤੇ 54 ਵੇਂ ਮਿੰਟ ਵਿਚ ਤਿੰਨ ਸ਼ਾਟ ਕਾਰਨਰ ਮਿਲੇ, ਪਰ ਪਾਕਿਸਤਾਨੀ ਟੀਮ ਦਾ ਰੰਗ ਦਾ ਪੱਤਾ ਸੋਹੇਲ ਅੱਬਾਸ ਵੀ ਕੋਈ ਖਾਸ ਖੇਡ ਨਹੀਂ ਦਿਖਾ ਸਕਿਆ। ਉਧਰ ਰਜਪਾਲ ਦੀ ਟੀਮ ਦੀ ਖੇਡ ਇਸ ਕਦਰ ਚੜ੍ਹੀ ਹੋਈ ਸੀ ਕਿ 56 ਵੇਂ ਮਿੰਟ ‘ਚ ਸੰਦੀਪ ਸਿੰਘ ਨੇ ਚੌਥੇ ਸ਼ਾਟ ਕਾਰਨਰ ਨਾਲ ਪਾਕਿਸਤਾਨੀ ਗੋਲ ਦਾ ਫੱਟਾ ਖੜਕਾਉਣ ‘ਚ ਕੋਈ ਰਹਿਮਦਿਲੀ ਨਹੀਂ ਵਿਖਾਈ।
ਪਾਕਿਸਤਾਨੀ ਟੀਮ ਦੇ ਖਾਤੇ ‘ਚ 60ਵੇਂ ਮਿੰਟ ਵਿਚ ਸੋਹੇਲ ਅੱਬਾਸ ਨੇ ਸ਼ਾਟ ਕਾਰਨਰ ਤੋਂ ਇਕ ਗੋਲ ਕਰਕੇ ਗੋਲ ਅੰਤਰ ਘੱਟ ਕਰਨ  ਦਾ ਯਤਨ ਕੀਤਾ। ਮੈਚ ਦੀ ਸਮਾਪਤੀ ਤੋਂ ਪਹਿਲਾਂ 67ਵੇਂ ਮਿੰਟ ਵਿਚ ਪਾਕਿਸਤਾਨ ਨੂੰ ਇਕ ਹੋਰ ਪੈਨਲਟੀ ਕਾਰਨਰ ਮਿਲਿਆ ਪਰ ਸੋਹੇਲ ਦਾ ਪੱਤਾ ਇਸ ਵਾਰੀ ਵੀ ਨਹੀਂ ਚੱਲਿਆ।
ਮੈਚ ਦੀ ਸਮਾਪਤੀ ਤੋਂ ਇਕ ਮਿੰਟ ਪਹਿਲਾਂ ਜੇਤੂ ਟੀਮ ਨੂੰ ਵੀ ਪੈਨਲਟੀ ਕਾਰਨ ਤੋਂ ਗੋਲ ਬਣਾਉਣ ਦਾ ਮੌਕਾ ਮਿਲਿਆ ਪਰ ਉਹ ਇਸ ਵਿਚ ਸਫਲ ਨਹੀਂ ਹੋ ਸਕੇ।

ਪ੍ਰਸ਼ਨਃ ਹਾਕੀ ਵਿਸ਼ਵ ਕੱਪ ਵਿਚ ਭਾਰਤ ਅਤੇ ਪਾਕਿਸਤਾਨ  ਦੇ ਮੈਚ ਦਾ ਕੀ ਨਤੀਜਾ ਰਿਹਾ?


ਉੱਤਰਃ ਭਾਰਤ ਨੇ ਇਹ ਮੈਚ 4-1 ਦੇ ਅੰਤਰ ਨਾਲ ਜਿੱਤਿਆ।